text: Varmebrud kan sætte gang i renovering
  11 januar 2012 kl. 07.56
  Varmerørene i Mølholm-området i Vejle bliver måske udskiftet hurtigere efter de sidste ugers store problemer med store brud. Da det var værst, fossede 60.000 liter varmt vand i døgnet.
  Rørene er fra 70'erne. Derfor var det ventet, at de skulle skiftes ud i løbet af få år. Men problemerne siden lillejuleaften vil muligvis fremskynde arbejdet. 
  Mølholm Varmeværk har ikke fundet alle brud. Der løber stadig mindre mængder ud. Det kan være under forskellige ejendomme i området. 
  De store brud er fundet og repareret. 
  - Vi har ikke ligget på den lade side hidtil, for vi har været i gang med en renovering af nettet i flere år. De seneste fire år har vi brugt 10 millioner på renoveringer, siger Steen Erik Hansen til Vejle Amts Folkeblad.
  Han tilføjer, at sættes tempoet op vil det kunne mærkes på varmeregningerne - men ikke i voldsom grad.
  